SL Uradni list Evropske unije C 47/2

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 47/02)

Ta objava podeljuje pravico do ugovora na podlagi členov 7 in 12(d) navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št.2081/92.

POVZETEK

UREDBA SVETA (EGS) št. 2081/92

„ASPERGE DES SABLES DES LANDES“

št. ES: FR/00272/7.11.2002

ZOP ( ) ZGO (X)

Seznam se uporablja kot povzetek informacij za namen obveščanja. Za popolne informacije in zlasti za proizvajalce proizvodov, ki jih pokrivata zadevna ZOP ali ZGO, je treba poiskati pojasnila v popolni verziji specifikacij na državni ravni ali pri službah Evropske komisije (1).

1. Pristojna služba države članice:

Ime: Institut National des Appellations d'Origine Naslov: 138, Champs Elysées – 75008 PARIS – FRANCE Tel.: (1) 53 89 80 00 Faks: (1) 42 25 57 97

2. Vlagatelj:

2.1 Ime: Syndicat des Producteurs d'Asperges des Landes 2.2 Naslov: Chambre d'Agriculture, Cité Galliane, BP 279 – 40005 MONT DE MARSAN CEDEX Tel.: (5) 58 85 45 05 Faks: (5) 58 85 45 21 Elektronski naslov: qualite@landes.chambagri.fr 2.3 Sestava: Proizvajalec/predelovalec (X) Drugo ( )

3. Vrsta proizvoda:

Kategorija : Sveže ali predelano sadje, zelenjava in žitarice

4. Opis iz specifikacije:

(povzetek pogojev iz člena 4(2))

4.1 Ime: „Asperge des Sables des Landes“

4.2 Opis: Svež beluš, bele ali vijolične barve (obeljeni beluš, pri katerem je samo del poganjka postal rahlo vijoličen. Ta barva nastane zaradi nekajurne izpostavljenosti svetlobi in ne poslabša okus beluša); ustreza kategorijama EXTRA in I, določenima v standardih Skupnosti.

Beluše na geografskem prostoru pridelave zapakirajo in ponudijo v šopih ali enotni embalaži ali nepovezane, potem ko določijo njihovo velikost v skladu s standardi Skupnosti (12–16 mm ter 16 mm in več za kategorijo EXTRA, 10–16 mm ter 16 mm in več za kategorijo I). „Asperges des Sables des Landes“, ki se ne prodajajo sveži (temveč zamrznjeni ali konzervirani), ne morejo uporabljati zaščitene geografske označbe „Sables des Landes“ ali „Landes“.

4.3 Geografsko območje: Beluš, pridelan in zapakiran na geografskem območju departmaja Landes, ki se razteza na območju, opredeljenim z imenom „Landes de Gascogne“ z odlokom ministrstva za kmetijstvo z dne 5. novembra 1945, oziroma:

celoten departma Landes;

departma Gironde (omejen na okraje Bordeaux, Arcachon, Audenge, Belin, Blanquefort, Castelnau-de-Medoc, La-Brede, Pessac, Podensac, La Teste; okraj Langon (del): občine Langon, Bommes, Fargue-de-Langon, Léognan, Maziere, Roaillan, Sauterne, Toulenne; okraj Auros (del): občine Auros, Berthez, Brannens, Brouqueyran, Coimere, Lados, Sigalens; okraji Bazas, Captieux, Grignols, Saint Symphorien, Villandraut, Lesparre-Medoc, Pauillac, Saint-Laurent in Benon, Saint-Vivien-de-Medoc);

departma Lot-et-Garonne (omejen na okraj Bouglon (del): občine Antagnac, Labastide-Castel-Amouroux, Poussignac; okraj Casteljaloux; okraj Damazan (del): občine Damazan, Ambrus, Caubeyres, Fargues-sur-Ourbise, Saint-Léon, Saint-Pierre de Buzet; okraj Houeilles; okraj Lavardac (del): občine Lavardac, Barbaste, Montgaillard, Pompiey, Xaintrailles; okraj Mézin (del): občine Mézin, Gueyze, Lisse, Meylan, Poudenas, Réaup, Saint-Maure-de-Peyriac, Saint-Pé-Saint-Simon, Sos).

4.4 Dokazilo o poreklu:

Zgodovinsko ozadje

Pridelava belušev, prisotna v „Landes“ od začetka dvajsetega stoletja, se je močno razvila po letu 1960, ko je bil to zelo poseben proizvod. Na tem obsežnem gozdnem področju, ki so ga po volji države od osemnajstega stoletja naprej izkoriščali zaradi smole (borove smole), je pridelava belušev skupaj z drugimi kmetijskimi kulturami skoraj nadomestila pridobivanje smole. Poleg prsti in podnebnim razmeram so beluši prilagojeni majhnim in srednje velikim kmetijskim posestvom, ki zahtevajo delovno silo. Tako omogočajo ohranjanje goste in dejavne podeželske strukture na tem posebnem območju („življenje sredi gozda“).

Sledljivost

Poreklo belušev je zagotovljeno s sledljivostjo od pridelovalcev belušev do distributerjev. Parcele pridelovalcev so označene z referenčno številko. Serije belušev so identificirane od pridelave do kraja pakiranja. Enotni zabojčki ali embalaže belušev so označeni s posebno etiketo in referenčno številko, ki omogočata identifikacijo porekla (koda pridelovalca, datum pobiranja pridelka na parceli). Nosilci dejavnosti hranijo registre, potrebne za dokazovanje sledljivosti belušev.

4.5 Metoda pridobivanja: Beluš je trajnica, ki uspeva približno 10 let; pridelava se začne s tretjim letom in traja približno 7 let. Za uživanje je primeren poganjek oziroma podzemno steblo, ki raste iz korenike. Dovoljene so samo vrste, pri katerih nastanejo obeljeni ali vijolični beluši in so navedene na seznamu skupine vlagateljev, vsaka nova vrsta pa je podvržena sortnim poskusom.

Pridelava se začne z zasaditvijo korenike od marca do maja v zemljo, izbrano glede na stopnjo vsebnosti peska (nad 75 %), sposobnost odvajanja vode, rodovitnost in prejšnjo kulturo. Gostota zasajenosti je med 12.000 in 25.000 korenikami na hektar glede na rodovitnost tal in način namakanja. Gnojenje, namakanje in fitosanitarna zaščita se zagotovijo po potrebi.

Zemljo se obdela tako, da se oblikuje kupček zelo fine, lahke in ne stisnjene prsti, visok približno 30 cm; končni kupček se naredi februarja in se nato lahko pokrije s slamo, se pravi, da se pokrije s plastjo, ki zagotavlja boljše širjenje toplote v prsti. Letino se lahko začne pobirati, ko je temperatura tal na ravni korenike med 9 in 12 oC oziroma na splošno od marca do maja (tretje leto nasada je letina polovična). Poganjke takoj zaščitijo pred svetlobo in toploto ter najkasneje štiri ure potem, ko so pobrani, shranijo na hladnem (7 oC). Vse dejavnosti prebiranja, pakiranja in skladiščenja do odpreme k distributerju morajo upoštevati postopek ohlajevanja in preprečiti izsuševanje. Te dejavnosti se izvajajo na zgoraj določenem območju zaradi občutljivosti „asperge des sables des Landes“, da se ohrani svežost in mehkost belušev. Na etiketi je mogoče najti zlasti datum dobave pakirnici.

4.6 Povezava: Za „Asperges des Sables des Landes“ je značilno, da so zgodnji, lepe in polne oblike in niso vlaknati niti grenki; na splošno so mehki, blagega okusa in zelo nežni. Te značilnosti so predvsem posledica načina rasti poganjka v določeni vrsti tal in določenih podnebnih razmerah. Gre za podzol, prst, ki je dovolj bogata z organskimi snovmi in ne vsebuje veliko glinenih primesi, ter zagotavlja, da beluš ni grenak. Zaradi posebne granulometrije je ta prst lahka, prepustna in se hitro segreje. Poleg tega ta vrsta prsti neposredno vpliva na poganjek beluša, ki zaradi nizke mehanske odpornosti prsti raste hitro in ravno.

Znanje in izkušnje pridelovalcev pri pripravi kupčka zagotavljajo poganjku hitro in ravno rast zaradi nizke odpornosti prsti brez grud in kamenčkov, nakopičene toplote in ohranjene vlažnosti.

Regija ima oceansko „akvitansko“ podnebje, se pravi milo in vlažno z zgodnjo pomladjo (razmeroma obilne padavine in zmerne temperature); zaradi velikega gozdnatega masiva je še milejše. Suho in vroče poletje nato omogoča, da rastlina pridobi zaloge, potrebne za naslednjo dobro letino.

„Asperge des Sables des Landes“ je zaradi svojih značilnosti pridobil velik sloves na evropskih trgih. Raziskava o prepoznavnosti, opravljena leta 1997, kaže, da ga strokovni kupci poznajo (90 %) in ga uvrščajo na prvo ali drugo mesto po kakovosti. Beluši iz departmaja Landes so namenjeni tudi izvozu, saj obsegajo okrog 10 % letne prodaje (Nemčija (~ 7 %), Luksemburg (~ 2 %), Belgija, Španija, Anglija), nekatere države uživajo „asperges des sables des Landes“ že od 60-ih let.

Poleg tega so znanje in izkušnje pridelovalcev pri pobiranju letine in prebiranju, ter pakirnic in trgovcev zelo pomembni, da se te zelo sveže in krhke proizvode pripelje do distributerjev.

4.7 Nadzorna struktura:

Ime: QUALISUD Naslov: „Agropole“ B. P. 102, Lasserre – 47 000 AGEN

V skladu s standardom EN 45011

4.8 Označevanje: Proizvod se prodaja pod imenom „Asperge des Sables des Landes“.

4.9 Nacionalne zahteve: –

(1) Evropska komisija – Generalna direkcija za kmetijstvo – Urad za politiko kakovosti kmetijskih proizvodov – B-1049 Bruselj